Depressie, angs tydens Covid-19: Keer só dat dit jou knak - Solidariteit GildesSolidariteit Gildes Depressie, angs tydens Covid-19: Keer só dat dit jou knak - Solidariteit Gildes
Tuis / Gilde Artikels / Depressie, angs tydens Covid-19: Keer só dat dit jou knak
Depressie, angs tydens Covid-19: Keer só dat dit jou knak
Die Covid-19-pandemie, wat deur 'n virus veroorsaak is, het 'n reuse-impak op mense se geestesgesondheid en emosionele welstand.
Die Solidariteit Beroepsgilde vir Maatskaplike Werkers het by kenners gaan kers opsteek oor die Covid-19-pandemie en gepaardgaande inperking se invloed op mense se geestesgesondheid. Dit het onder meer tot gevolg dat mense voel hulle het beheer verloor en dít gaan gepaard met 'n 'n toename in stres, vrees, angs en depressie.
Die Suid-Afrikaanse Federasie vir Geestesgesondheid is van mening dat die gevolge van Covid-19, die inperking ingesluit, langdurige gevolge sal hê vir mense se geestesgesondheid.
"Die Covid-19-pandemie het 'n groot mate van onsekerheid in ons lewens ingebring en sal waarskynlik lei tot trauma vir kwesbare mense," sê dr. Marshinee Naidoo, 'n psigiater by Akeso Alberton in Johannesburg.
"Die pandemie lei tot bykomende potensiaal vir traumatiese ervarings, byvoorbeeld as 'n geliefde siek word en in die hospitaal opgeneem moet word, om afgesonder van familie en vriende te moet leef, of 'n verhouding wat verbrokkel weens die spanning wat deur onsekerheid en vrees veroorsaak word."
Sandy Lewis, 'n kliniese maatskaplike werker en hoof van terapeutiese dienste by Akeso se geestesgesondheidsfasiliteite, meen angs en bekommernis is verstaanbare emosies wanneer daar aan die toekoms gedink word.
"Probeer om nie vas te val in negatiewe denke of te tob oor die verlede nie. Vermy negatiewe gedagtes soos 'ek het altyd verwag dat iets sleg met my sou gebeur' of 'waarom ek?' aangesien dit tot meer angs lei."
Volgens Lewis is dit belangrik om te fokus op wat vandag gedoen moet word en met oplossings vir daardie kwessies vorendag te kom. "Om op die praktiese aspekte van vandag te konsentreer, is baie nuttiger as om te bekommer oor die toekoms wat niemand van ons kan voorspel nie."
Deur vas te stel wat tot angsgevoelens of ander afleidende reaksies soos selfverwyt lei, kan daar gepoog word om die spesifieke snellers te vermy of maniere daar rondom te vind.
"As jy dit moeilik vind om jouself te keer om oor die verlede na te dink of angstig raak oor die toekoms, kan jy dit oorweeg om gesonde maniere te vind vir afleiding. Eerder as om bekommerd te wees, kan jy gaan stap, tuinmaak, na musiek luister, kook, 'n nuwe stokperdjie oorweeg of 'n gunstelingfilm of -reeks kyk."
Die harttoestand streskardiomiopatie, of gebrokehartsindroom, het volgens berigte viervoudig toegeneem sedert die begin van die Covid-19-pandemie.
Nicole Jennings, woordvoerder vir Pharma Dynamics, sê die langdurige inperking en afsondering het tot gevolg gehad dat mense spesiale geleenthede gemis het en vriende en familie vir 'n lang tydperk nie gesien het nie, en dit het 'n groot invloed op mense se harte gehad.
"In die meeste gevalle word gebrokehartsindroom veroorsaak deur ernstige spanning en uiterste emosies, soos om die skielike verlies van 'n geliefde, egskeiding of 'n groot finansiële verlies te hanteer. Die onverwagse stormloop van adrenalien verswak die hartspier, wat onreëlmatige hartritmes veroorsaak."
Volgens Jennings moet mense probeer om stres en angs te hanteer. "Probeer ontspanningstegnieke, eet gesond, oefen, spandeer tyd in die buitelug en praat met ander mense oor jou bekommernisse."
Maatskaplike werk kan 'n ondankbare beroep wees waar jy gewoonlik die eerste een is wat gekritiseer word en die laaste een is wat erken word. Jy vermag wondere in 'n politiek-gedrewe, ekonomies uitdagende omgewing waar nie almal gehelp wíl word nie.
Solidariteit se beroepsgilde vir maatskaplike werkers verstaan jou uitdagings en het unieke voordele en opleidingsgeleenthede spesiaal vir jou ontwikkel waarmee ons jou daaglikse uitdagings meer draaglik wil maak.